
PATVIRTINTA
Šiaulių miesto savivaldybės tarybos
2023 m.               d. sprendimu Nr. T- 


ŠIAULIŲ PETRO AVIŽONIO UGDYMO CENTRO NUOSTATAI


I SKYRIUS
BENDROSIOS NUOSTATOS

1. Šiaulių Petro Avižonio ugdymo centro nuostatai (toliau – Nuostatai) reglamentuoja Šiaulių Petro Avižonio ugdymo centro (toliau – Centras) teisinę formą, priklausomybę, savininką, savininko teises ir pareigas įgyvendinančias institucijas ir jų kompetenciją, buveinės vietą, Centro grupę, tipą, pagrindinę paskirtį, mokymo kalbą, veiklos teisinį pagrindą, sritis, rūšis, tikslą, uždavinius, funkcijas, vykdomas švietimo programas, Centro teises ir pareigas, veiklos organizavimą ir valdymą, savivaldą, darbuotojų priėmimo į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką ir finansinės veiklos kontrolę, Centro veiklos priežiūrą, reorganizavimo, likvidavimo ar pertvarkymo reikalavimus.
2. Centro oficialusis pavadinimas – Šiaulių Petro Avižonio ugdymo centras, trumpasis pavadinimas – Petro Avižonio ugdymo centras. Centras įregistruotas Juridinių asmenų registre, kodas  190530120.
3. Centras įsteigtas 1991 m. spalio 1 d.
4. Centro teisinė forma – biudžetinė įstaiga.
5. Centro priklausomybė – savivaldybės mokykla.
6. Centro savininkė – Šiaulių miesto savivaldybė, kodas 111109429, adresas: Vasario 16-osios g. 62, LT-76295 Šiauliai.
7. Centro savininko teises ir pareigas įgyvendinančios institucijos: Šiaulių miesto savivaldybės taryba (toliau – Savivaldybės taryba) ir Šiaulių miesto savivaldybės meras (toliau – meras).
8. Savivaldybės taryba ir meras sprendžia Lietuvos Respublikos biudžetinių įstaigų įstatyme, Lietuvos Respublikos vietos savivaldos įstatyme, kituose Lietuvos Respublikos įstatymuose (toliau – įstatymai) ir Nuostatuose jų kompetencijai priskirtus klausimus.
9. Centro buveinė: Papilės g. 3, LT-76196 Šiauliai.
10. Centro grupė – ikimokyklinio ugdymo mokykla.
11. Centro tipas – ikimokyklinio ugdymo mokykla.
12. Centro pagrindinė paskirtis – ikimokyklinio ugdymo grupės įstaiga lopšelis-darželis, kodas 31114102. Kita Centro paskirtis – ikimokyklinio ugdymo grupės mokykla regos sutrikimą turintiems vaikams, kodas 31114140.
13. Mokymo kalba – lietuvių.
14. Centras vykdo ikimokyklinio, priešmokyklinio ugdymo ir specialiųjų ugdymosi poreikių turintiems vaikams pritaikytas ikimokyklinio ir priešmokyklinio ugdymo, neformaliojo vaikų ir suaugusiųjų švietimo programas.
15. Centras yra viešasis juridinis asmuo, turintis antspaudą, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžia Lietuvos Respublikos Konstitucija, įstatymais, Lietuvos Respublikos Vyriausybės (toliau – Vyriausybė)                                                                                                                                                                    nutarimais, švietimo, mokslo ir sporto ministro įsakymais, kitais teisės aktais ir Nuostatais.

II SKYRIUS
CENTRO VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS

16. Centro veiklos sritis – švietimas.
17. Centro švietimo veiklos rūšys:
17.1. pagrindinė veiklos rūšis – ikimokyklinio amžiaus vaikų ugdymas, kodas 85.10.10;
17.2. kitos švietimo veiklos rūšys:
17.2.1. priešmokyklinio amžiaus vaikų ugdymas, kodas 85.10.20;
17.2.2. sportinis ir rekreacinis švietimas, kodas 85.51;
17.2.3. kultūrinis švietimas, kodas 85.52;
17.2.4. kitas, niekur kitur nepriskirtas švietimas, kodas 85.59;
17.2.5. švietimui būdingų paslaugų veikla, kodas 85.60.
18. Kitos ne švietimo veiklos rūšys:
18.1. kitų maitinimo paslaugų teikimas, kodas 56.29;
18.2. nuosavo arba nuomojamojo nekilnojamojo turto nuoma ir eksploatavimas, kodas 68.20;
18.3. kita žmonių sveikatos priežiūros veikla, kodas 86.90;
18.4. vaikų dienos priežiūros veikla, kodas 88.91.
19. Centro veiklos tikslas – sudaryti sąlygas ugdytis ikimokyklinio ir priešmokyklinio amžiaus regos sutrikimus turintiems vaikams, teikti tiflopedagoginę pagalbą įvairaus amžiaus akliesiems ir silpnaregiams asmenims.
20. Centro veiklos uždaviniai:
20.1. užtikrinti kokybišką ikimokyklinio ir priešmokyklinio ugdymo programų vykdymą;
20.2. puoselėti vaiko intelektines, tautines, emocijų, valios, fizines galias, lemiančias asmenybės raidą ir socializacijos sėkmę;
20.3. ugdyti vaiko savarankiškumą, iniciatyvą, kūrybiškumą, atskleisti ugdytinio įvairius gebėjimus, puoselėti individualybę;
20.4. vykdyti netekusių regėjimo suaugusiųjų asmenų reabilitacinį ugdymą;
20.5. teikti specialiąją pedagoginę, psichologinę ir tiflopedagoginę pagalbą;
20.6. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką.
21. Vykdydamas pavestus uždavinius, Centras:
21.1. organizuoja ugdymą pagal ikimokyklinio ir priešmokyklinio ugdymo programas, konkretizuoja ir individualizuoja  ugdymo turinį, atsižvelgdamas į vietos ir Centro bendruomenės reikmes ir ugdytinių poreikius;
21.2. rengia neformaliojo vaikų ir suaugusiųjų švietimo programas;
21.3. sudaro ugdymo sutartis ir vykdo jose sutartus įsipareigojimus;
21.4. vykdo atkuriamąją sutrikusios regos ugdytinių regėjimo funkcijų reabilitaciją ir lavina sutrikimą kompensuojančius įgūdžius medicininėmis ir pedagoginėmis priemonėmis;
21.5. teikia informacinę, psichologinę, socialinę pedagoginę, specialiąją pedagoginę, specialiąją pagalbą;
21.6. atlieka vaiko specialiųjų ugdymosi poreikių pirminį įvertinimą, organizuoja vaikų, turinčių specialiųjų ugdymosi poreikių, ugdymą švietimo, mokslo ir sporto ministro nustatyta tvarka;
21.7. organizuoja tėvų (globėjų, rūpintojų) pageidavimu jų mokamas papildomas paslaugas (būrelius, ekskursijas ir kt.) teisės aktų nustatyta tvarka;
21.8. bendradarbiauja su visuomenės sveikatos priežiūros paslaugas teikiančiomis įstaigomis sudarant sąlygas Centre organizuoti vaikų sveikatos priežiūrą; 
21.9. konsultuoja ir teikia švietimo informacinę, metodinę pagalbą ikimokyklinio ugdymo mokyklų pedagogams, bendrojo ugdymo mokyklų mokytojams, ugdantiems mokinius, turinčius regos sutrikimą ar kompleksinių negalių, kurių derinys yra vidutinė silpnaregystė, žymi silpnaregystė, aklumas su regėjimo likučiu, praktiškas aklumas, visiškas aklumas, konsultuoja ugdytinius ir jų tėvus (globėjus, rūpintojus);
21.10. teikia tiflopedagoginę pagalbą namuose, ikimokyklinio ir bendrojo ugdymo mokyklose ugdomiems vaikams, turintiems regos sutrikimų, neseniai netekusiems regėjimo suaugusiems neregiams namuose, medicininės reabilitacijos ir kitose įstaigose teisės aktų nustatyta tvarka;
21.11. sudaro sąlygas darbuotojams tobulinti savo kvalifikaciją;
21.12. užtikrina higienos normas, teisės aktų reikalavimus atitinkančią sveiką, saugią ugdymosi ir darbo aplinką;
21.13. kuria ugdymo turiniui įgyvendinti reikiamą materialinę bazę, vadovaudamasis švietimo, mokslo ir sporto ministro patvirtintais teisės aktais;
21.14. organizuoja vaikų maitinimą Centre;
21.15. viešai skelbia informaciją apie Centro veiklą;
21.16. atlieka kitas įstatymų ir kitų teisės aktų nustatytas funkcijas.

III SKYRIUS
CENTRO TEISĖS IR PAREIGOS

22. Centras, įgyvendindamas jam pavestus tikslą ir uždavinius, atlikdamas jam priskirtas funkcijas, turi teisę:
22.1. parinkti ir kurti vaikams, turintiems regos sutrikimų, ugdymo ir ugdymosi modelius, metodus, veiklos būdus, užtikrinančius visapusišką pasirengimą mokyklai;
22.2. bendradarbiauti su savo veiklai įtakos turinčiais fiziniais ir juridiniais asmenimis;
22.3. Savivaldybės tarybos leidimu steigti filialus;
22.4. švietimo, mokslo ir sporto ministro nustatyta tvarka vykdyti šalies ir tarptautinius švietimo projektus;
22.5. įstatymų nustatyta tvarka jungtis į asociacijas ir dalyvauti jų veikloje;
22.6. gauti paramą Lietuvos Respublikos labdaros ir paramos įstatymo nustatyta tvarka;
22.7. nustatyti teikiamų švietimo ar papildomų paslaugų kainas, įkainius ir tarifus tais atvejais, kai Lietuvos Respublikos švietimo įstatymo ir kitų įstatymų nustatyta tvarka jų nenustato Vyriausybė arba Savivaldybės taryba;
22.8. naudotis kitomis teisės aktų suteiktomis teisėmis.
23. Centras privalo užtikrinti geros kokybės švietimą, atvirumą vietos bendruomenei, sudaryti ugdytiniams higienos normas atitinkančias ugdymosi sąlygas.

IV SKYRIUS
CENTRO VEIKLOS ORGANIZAVIMAS IR VALDYMAS

24. Centro veikla organizuojama pagal:
24.1. Centro direktoriaus (toliau – direktorius) patvirtintą strateginį veiklos planą, kuriam yra pritarusios Centro taryba ir Šiaulių miesto savivaldybės vykdomoji institucija (toliau – Savivaldybės vykdomoji institucija) ar teisės aktų nustatytais atvejais – jos įgaliotas asmuo;
24.2. direktoriaus patvirtintą metinį veiklos planą, kuriam yra pritarusi Centro taryba.
25. Centrui vadovauja direktorius, kuris į pareigas priimamas penkerių metų kadencijai viešo konkurso būdu. Direktoriaus teises ir pareigas nustato Nuostatai ir Bendrojo ugdymo mokyklos direktoriaus pareigybės aprašymas. 
26. Sprendimą dėl direktoriaus priėmimo į pareigas, jo atleidimo arba atšaukimo iš jų priima meras Lietuvos Respublikos darbo kodekso (toliau – Darbo kodeksas), Nuostatų ir kitų teisės aktų nustatyta tvarka. Be kitų darbo sutarties pasibaigimo pagrindų, darbo sutartis su direktoriumi taip pat pasibaigia atšaukus jį iš pareigų. Direktorius gali būti atšaukiamas iš pareigų praradus pasitikėjimą. Dėl direktoriaus atšaukimo iš pareigų priimamas mero potvarkis.
27. Direktorius atlieka tokias funkcijas:
27.1. tvirtina Centro vidaus struktūrą, Centro darbuotojų pareigybių sąrašą teisės aktų nustatyta tvarka;
27.2. nustato Centro struktūrinių padalinių tikslus, uždavinius, funkcijas, direktoriaus pavaduotojų ugdymui, Centro struktūrinių padalinių vadovų veiklos sritis;
27.3. tvirtina pedagogų, kitų ugdymo procese dalyvaujančių asmenų ir aptarnaujančiojo personalo pareigybių aprašymus, Darbo kodekso ir kitų teisės aktų nustatyta tvarka priima į darbą ir atleidžia iš jo Centro darbuotojus, skatina juos, skiria jiems drausmines nuobaudas;
27.4. priima vaikus Savivaldybės tarybos nustatyta tvarka, sudaro ugdymo sutartis teisės aktų nustatyta tvarka;
27.5. vadovaudamasis įstatymais ir kitais teisės aktais, Centro darbo tvarkos taisyklėse nustato pedagogų, kitų ugdymo procese dalyvaujančių asmenų, aptarnaujančiojo personalo ir ugdytinių teises, pareigas ir atsakomybę;
27.6. suderinęs su Centro taryba, tvirtina Centro darbo tvarkos taisykles;
27.7. sudaro ugdytiniams ir darbuotojams saugias ir sveikatai nekenksmingas darbo sąlygas visais su ugdymusi ir darbu susijusiais aspektais;
27.8. organizuoja ir koordinuoja Centro veiklą pavestoms funkcijoms atlikti, uždaviniams įgyvendinti, analizuoja ir vertina Centro veiklą, materialinius ir intelektinius išteklius;
27.9. leidžia įsakymus, tikrina, kaip jie vykdomi;
27.10. sudaro teisės aktų nustatytas komisijas, darbo ir metodines grupes;
27.11. sudaro Centro vardu sutartis Centro funkcijoms atlikti;
27.12. organizuoja Centro dokumentų saugojimą ir valdymą teisės aktų nustatyta tvarka;
27.13. teisės aktų nustatyta tvarka valdo, naudoja Centro turtą, lėšas ir jais disponuoja; koordinuoja intelektinius, materialinius, finansinius, informacinius išteklius, užtikrina jų optimalų valdymą ir naudojimą;
27.14. inicijuoja darbuotojų profesinį tobulėjimą, sudaro jiems sąlygas kelti kvalifikaciją, pedagogams suteikia galimybę atestuotis ir organizuoja jų atestaciją švietimo, mokslo ir sporto ministro nustatyta tvarka;
27.15. inicijuoja Centro savivaldos institucijų sudarymą ir skatina jų veiklą;
27.16. bendradarbiauja su ugdytinių tėvais (globėjais, rūpintojais), pagalbą vaikui, pedagogui ir Centrui teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;
27.17. kreipiasi į kompetentingus subjektus dėl minimalios ir vidutinės priežiūros priemonių vaikui skyrimo Lietuvos Respublikos vaiko minimalios ir vidutinės priežiūros įstatymo ir kitų teisės aktų nustatyta tvarka;
27.18. bendradarbiaudamas su visuomenės sveikatos priežiūros specialistais, koordinuoja Centro bendruomenės veiklą stiprinant vaikų sveikatą;
27.19. atstovauja Centrui kitose institucijose;
27.20. dalį savo funkcijų teisės aktų nustatyta tvarka gali pavesti atlikti direktoriaus pavaduotojams;
27.21. vykdo kitas teisės aktuose ir pareigybės aprašyme nustatytas funkcijas.
28. Direktorius atsako už tai, kad Centre būtų laikomasi įstatymų ir kitų teisės aktų, už demokratinį Centro valdymą, bendruomenės narių informavimą, tinkamą funkcijų atlikimą, nustatytų tikslų ir uždavinių įgyvendinimą, Centro veiklos rezultatus, už gerą ir veiksmingą vaiko minimalios priežiūros priemonių įgyvendinimą.
29. Direktoriaus atostogų, komandiruočių, nedarbingumo laikotarpiu direktoriaus funkcijas atlieka direktoriaus pavaduotojas ugdymui arba kitas darbuotojas, turintis pagal pareigybės aprašymą pareigą ir įgaliojimus vykdyti įstaigos vadovo funkcijas.
30. Sveikatos priežiūra Centre organizuojama teisės aktų nustatyta tvarka.
31. Centre metodinei veiklai organizuoti sudaromos specialiąją pagalbą teikiančių pedagogų ir ikimokyklinio bei priešmokyklinio ugdymo grupių pedagogų metodinės grupės.
32. Metodinės grupės planuoja ugdymo turinį: aptaria ugdytinių ugdymo(si) poreikius; susitaria dėl ugdomosios veiklos metodų, būdų, formų; atrenka, integruoja, derina ugdymo turinį; susitaria dėl ugdytinių pasiekimų ir pažangos vertinimo būdų. Metodinės grupės nariai konsultuojasi tarpusavyje dėl pedagoginių problemų sprendimo būdų ir darbo metodikos, dalijasi gerąja patirtimi, analizuoja kvalifikacijos tobulinimo poreikius, juos derina su Centro veiklos tikslais, bendradarbiauja su kitų švietimo įstaigų metodinėmis grupėmis. Metodinei grupei vadovauja grupės narių išrinktas vadovas. Metodinių grupių veiklą koordinuoja direktoriaus pavaduotojai ugdymui.

V SKYRIUS
CENTRO SAVIVALDA

33. Centro taryba yra aukščiausioji Centro savivaldos institucija. Centro taryba telkia Centro ugdytinių tėvus (globėjus, rūpintojus), pedagogus, kitus įstaigos darbuotojus, socialinius partnerius ir vietos bendruomenę demokratiniam Centro valdymui ir Centro teisėtiems interesams atstovauti, padeda spręsti aktualius Centro veiklos klausimus.
34. Centro tarybos veikla grindžiama nešališkumo, bendruomeniškumo, įgalinimo ir įtraukimo į sprendimų priėmimą, atsakingumo Centro bendruomenei principais.
35. Centro taryba sudaroma iš Centre nedirbančių ugdytinių tėvų (globėjų, rūpintojų), pedagogų, kitų įstaigos darbuotojų, socialinių partnerių ir vietos bendruomenės atstovų.
36. Centro tarybos ²/4 narių sudaro ugdytinių tėvai (globėjai, rūpintojai), ¼ – pedagogai, ¼ – kiti įstaigos darbuotojai, socialiniai partneriai ir vietos bendruomenės atstovai.
37. Į Centro tarybą ugdytinių tėvus (globėjus, rūpintojus) deleguoja visuotinis tėvų (globėjų, rūpintojų) susirinkimas, pedagogus – pedagogų taryba, kitus įstaigos darbuotojus, socialinius  partnerius ir  vietos  bendruomenės atstovus – direktorius.
38. Centro taryba renkama dvejiems metams.
39. Centro tarybos posėdžiai kviečiami ne rečiau kaip tris kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančiųjų balsų dauguma. Direktorius Centro tarybos posėdžiuose gali dalyvauti kviestinio nario teisėmis.
40. Centro tarybai vadovauja pirmininkas, išrinktas atviru balsavimu Centro tarybos posėdyje.
41. Centro taryba atlieka tokias funkcijas:
41.1. teikia siūlymus dėl Centro strateginių tikslų, uždavinių ir jų įgyvendinimo priemonių;
41.2. pritaria Centro strateginiam veiklos planui, metiniam Centro veiklos planui, Nuostatams, Centro darbo tvarkos taisyklėms, kitiems Centro veiklą reglamentuojantiems dokumentams, teikiamiems direktoriaus;
41.3. teikia siūlymus direktoriui dėl Nuostatų pakeitimo ar papildymo, Centro vidaus struktūros tobulinimo;
41.4. kolegialiai svarsto Centro lėšų naudojimo klausimus:
41.4.1. analizuoja ir vertina grupių tėvų (globėjų, rūpintojų) komitetų, direktoriaus, kitų Centro bendruomenės narių pateiktus pasiūlymus dėl lėšų paskirstymo ir efektyvaus panaudojimo Centro ugdymo aplinkoms tobulinti;
41.4.2. priima sprendimus dėl ugdytinių tėvų (globėjų, rūpintojų) įmokų už Centro ugdymo aplinkos išlaikymą, panaudojimo;
41.5. išklauso Centro metines veiklos ataskaitas ir teikia siūlymus direktoriui dėl Centro veiklos tobulinimo;
41.6. vertina direktoriaus metų veiklos ataskaitą ir teikia sprendimą dėl ataskaitos Savivaldybės tarybai; 
41.7. teikia siūlymus Savivaldybės tarybai dėl Centro materialinio aprūpinimo, veiklos tobulinimo;
41.8. svarsto pedagogų, tėvų (globėjų, rūpintojų) savivaldos institucijų ar Centro bendruomenės narių iniciatyvas ir teikia siūlymus direktoriui;
41.9. teikia siūlymus dėl Centro darbo tobulinimo, saugių ugdymo ir darbo sąlygų sudarymo, talkina formuojant Centro materialinius, finansinius ir intelektinius išteklius;
41.10. svarsto direktoriaus teikiamus klausimus.
42. Centro tarybos nutarimai yra teisėti, jei jie neprieštarauja teisės aktams.
43. Centro taryba už savo veiklą vieną kartą per metus atsiskaito Centro bendruomenei.
44. Pedagogų taryba – nuolat veikianti Centro savivaldos institucija pedagogų profesiniams ir bendriesiems ugdymo klausimams spręsti. Ją sudaro direktoriaus pavaduotojai ugdymui, visi Centre dirbantys pedagogai, švietimo pagalbą teikiantys specialistai, kiti tiesiogiai ugdymo procese dalyvaujantys asmenys.
45. Direktoriaus narystę pedagogų taryboje reglamentuoja įstatymai ir kiti teisės aktai.
46. Pedagogų tarybos nariai atviru balsavimu dvejiems metams renka pedagogų tarybos pirmininką ir sekretorių, kurių kadencijų skaičius tam pačiam asmeniui neribojamas.
47. Pedagogų tarybos pirmininko įgaliojimai prasideda užbaigus rinkimų procedūrą ir nutrūksta pradėjus pirmininko rinkimo naujai kadencijai procedūrą.
48. Pedagogų tarybos pirmininkas prieš terminą netenka savo įgaliojimų, kai jis atsistatydina arba kai jis savo elgesiu pažeidžia švietimo, mokslo ir sporto ministro patvirtinto Pedagogų etikos kodekso reikalavimus. Nutrūkus pedagogų tarybos pirmininko įgaliojimams pirma laiko, naujas pirmininkas renkamas bendra tvarka naujai kadencijai.
49. Posėdis yra teisėtas, jei jame dalyvauja du trečdaliai pedagogų tarybos narių.
50. Pedagogų tarybos posėdžius šaukia pedagogų tarybos pirmininkas. Jis apie posėdžio laiką ir svarstyti parengtus klausimus informuoja narius ne vėliau kaip prieš 5 darbo dienas iki posėdžio pradžios. Pagal poreikį į posėdžius gali būti kviečiami kitų Centro savivaldos institucijų atstovai, rėmėjai, socialiniai partneriai ar kiti tiesiogiai ugdymo procese dalyvaujantys asmenys.
51. Pedagogų tarybos posėdžiai organizuojami ne rečiau kaip kartą per pusmetį. Posėdis yra teisėtas, jei jame dalyvauja ne mažiau kaip du trečdaliai pedagogų tarybos narių. Nutarimai priimami posėdyje dalyvavusių narių balsų dauguma. Jeigu balsai pasiskirsto po lygiai, lemia pedagogų tarybos pirmininko balsas. Jeigu pedagogų tarybos pirmininkas posėdyje nedalyvauja, o balsai pasiskirsto po lygiai, laikoma, kad nutarimas nepriimtas. Nutarimai yra teisėti, jei neprieštarauja teisės aktams. Norminio pobūdžio nutarimai gali būti įforminami direktoriaus įsakymu.
52. Pedagogų tarybos pirmininkas vieną kartą per metus pristato savo veiklos rezultatus jį rinkusiems pedagogų tarybos nariams.
53. Pedagogų taryba svarsto ir priima nutarimus teisės aktų nustatytais, direktoriaus, jo pavaduotojų teikiamais klausimais.
54. Grupės tėvų (globėjų, rūpintojų) savivaldą sudaro institucijos visi tos grupės tėvai (globėjai, rūpintojai). Jie atviru balsavimu kiekvienų mokslo metų pradžioje renka grupės tėvų (globėjų, rūpintojų) komitetą. 
55. Grupės tėvų (globėjų, rūpintojų) komitetą sudaro ne mažiau kaip 3 nariai, vieneriems metams išrinkti mokslo metų pradžioje grupės tėvų (globėjų, rūpintojų) susirinkimo metu balsų dauguma.
56. Grupės tėvų (globėjų, rūpintojų) komiteto nariai atviru balsavimu renka komiteto pirmininką, jo pavaduotoją. 
57. Grupės tėvų (globėjų, rūpintojų) komiteto posėdžius šaukia grupės tėvų (globėjų, rūpintojų) komiteto pirmininkas. Apie posėdžių laiką, svarstyti parengus klausimus jis informuoja narius ne vėliau kaip likus 3 dienoms iki posėdžio pradžios.
58. Grupės tėvų (globėjų, rūpintojų) komitetas atlieka tokias funkcijas:
58.1. teikia pasiūlymus ugdymo proceso organizavimo ir kitais ugdymo kokybės gerinimo klausimais;
58.2. analizuoja ir teikia pasiūlymus Centro tarybai dėl lėšų paskirstymo ir efektyvaus panaudojimo Centro ir grupės ugdymo aplinkai tobulinti; 
58.3. padeda organizuoti Centro ir grupės renginius, išvykas;
58.4. inicijuoja paramos Centrui teikimą, grupės edukacinės aplinkos kūrimą;
58.5. svarsto direktoriaus, grupės auklėtojų teikiamus klausimus;
58.6. nagrinėja grupės tėvų (globėjų, rūpintojų) skundus ir teikia pasiūlymus sprendžiant grupėse iškilusias problemas;
58.7. dalyvauja direktoriaus įsakymu sudarytose įstaigos veiklos tobulinimo darbo grupėse.
59. Grupės tėvų (globėjų, rūpintojų) komitetas ne rečiau kaip du kartus per metus šaukia grupės tėvų (globėjų, rūpintojų) susirinkimus.
60. Grupės tėvų (globėjų, rūpintojų) komitetas mokslo metų pabaigoje pristato savo veiklą juos rinkusiems grupės tėvams (globėjams, rūpintojams).
61. Centre gali būti kuriamos ir kitos ugdytinių tėvų (globėjų, rūpintojų) savivaldos grupės (tėvų (globėjų, rūpintojų)  aktyvas, tėvų (globėjų, rūpintojų) taryba ir pan.).
62. Vaikų ugdymo organizavimo, elgesio, saugumo užtikrinimo ir kitais vaikams ir jų tėvams (globėjams, rūpintojams) aktualiais klausimais direktorius gali organizuoti tėvų (globėjų, rūpintojų) savivaldos institucijų vadovų pasitarimus.

VI SKYRIUS
CENTRO DARBUOTOJŲ PRIĖMIMAS Į DARBĄ, JŲ DARBO APMOKĖJIMO
TVARKA IR ATESTACIJA

63. Darbuotojai į darbą Centre priimami ir atleidžiami iš jo Darbo kodekso ir kitų teisės aktų nustatyta tvarka.
64. Centro darbuotojams už darbą mokama įstatymų ir kitų teisės aktų nustatyta tvarka.
65. Direktorius, jo pavaduotojai ugdymui, pedagogai, švietimo pagalbą organizuojantys specialistai atestuojasi ir kvalifikaciją tobulina švietimo, mokslo ir sporto ministro nustatyta tvarka.
66. Direktoriaus, jo pavaduotojų ugdymui veikla vertinama kasmet švietimo, mokslo ir sporto ministro nustatyta tvarka.

VII SKYRIUS
CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR CENTRO VEIKLOS PRIEŽIŪRA

67. Centras patikėjimo teise perduotą Savivaldybės turtą valdo, naudoja ir disponuoja juo teisės aktų ir Savivaldybės tarybos sprendimų nustatyta tvarka.
68. Centro lėšos:
68.1. valstybės biudžeto specialiųjų tikslinių dotacijų Šiaulių miesto savivaldybės biudžetui skirtos lėšos ir šio biudžeto lėšos, skiriamos pagal patvirtintas sąmatas;
68.2. pajamos už teikiamas paslaugas;
68.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;
68.4. kitos teisėtu būdu įgytos lėšos.
69. Lėšos naudojamos teisės aktų nustatyta tvarka.
70. Centras buhalterinę apskaitą organizuoja ir finansinę atskaitomybę tvarko teisės aktų nustatyta tvarka.
71. Centro finansinė veikla kontroliuojama teisės aktų nustatyta tvarka.
72. Centro veiklos priežiūrą atlieka Savivaldybės vykdomoji institucija, prireikus pasitelkiami išoriniai vertintojai.

VIII SKYRIUS
BAIGIAMOSIOS NUOSTATOS

73. Centras turi interneto svetainę, atitinkančią teisės aktų nustatytus reikalavimus.
74. Centro interneto svetainėje https://www.pauc.lt) skelbiama informacija apie Centro vykdomas programas, jų pasirinkimo galimybes, priėmimo sąlygas, mokamas paslaugas, pedagogų kvalifikaciją, svarbiausius įsivertinimo ir Centro išorinio vertinimo rezultatus, Centro bendruomenės tradicijas, pasiekimus ir kitą vykdomą veiklą, pranešimai ir informacija, kurią, vadovaujantis teisės aktais, reikia paskelbti viešai. 
75. Nuostatams, jų pakeitimams, papildymams pritaria Centro taryba, tvirtina Savivaldybės taryba.
76. Nuostatai keičiami ir papildomi Savivaldybės tarybos, direktoriaus ar Centro tarybos iniciatyva.
77. Centras registruojamas teisės aktų nustatyta tvarka.
78. Centras reorganizuojamas, likviduojamas ar pertvarkomas teisės aktų nustatyta tvarka.

______________________



